R. Madej, poslanec: (2003-09-23):
Vážené dámy a páni, už boli uvedené mnohé argumenty proti tomu, prečo táto reforma štátnej správy v oblasti sociálnych vecí nie je dobrá, a na tieto odborné argumenty sa nám stačí zaviazať. Ja by som v tomto malom a krátkom príspevku, sľubujem, že bude krátky, chcel použiť len jeden argument, ktorý hovorí o tom, ako sa v politike presadzujú partikulárne záujmy. Áno, mám naozaj na mysli ustanovenie Banskej Štiavnice za sídlo územného úradu štátnej správy v oblasti sociálnych vecí, rodiny a služieb zamestnanosti. Vážené dámy a páni, v mnohých regiónoch ustanoviť centrum je naozaj problematické a s tým naozaj môžeme súhlasiť, ale tento príklad je flagrantným príkladom toho, ako všetky odborné argumenty sú postavené úplne mimo. Keď hovoríme o geografickej polohe Banskej Štiavnice oproti regiónu a okresu Žarnovice a Žiaru nad Hronom, tak musíme povedať, že ak by ľudia si išli vybavovať veci na tieto úrady, tak diskriminujeme oveľa väčší počet obyvateľov, ako je v okrese Banská Štiavnica. Uvediem príklad čo do počtu obyvateľov: Banská Štiavnica má 17 000, Žiar nad Hronom má 48 000, Žarnovica má 27 600 obyvateľov. Údaje sú z roku 1998, tak, prosím, odpusťte menšie odchýlky, ale to znamená, že do okresu s veľkosťou 17 000 obyvateľov sa budú schádzať ľudia v počte 48 000 zo Žiaru nad Hronom a 27 000 obyvateľov zo Žarnovice. Vážené dámy a páni, hovorím to naozaj pri všetkej úcte k regiónu Banskej Štiavnice. Ja som Zvolenčan a ja naozaj veľmi obľubujem Banskú Štiavnicu, je to krásne, historické mesto, jediné zapísané v zozname UNESCO ako celé mesto, rešpektujem to, ale musíme pozerať na väčšinu, rozhodnutie väčšiny obyvateľstva daného regiónu. A na dôvažok, čo sa týka, naozaj čo sa týka možnosti toho, ako sa ľudia dopravia do Banskej Štiavnice, chcem len povedať jedno, že najprv nemusela vláda zrušiť lokálne trate do Banskej Štiavnice a potom sa mohli takéto veci robiť, pretože ja osobne viem, čo je to ísť po tých krkolomných cestách do Banskej Štiavnice a na dôvažok isto ešte aj vybavovať si takto veci na vlastný úrad. Vážený pán minister, naozaj k všetkej úcte k regiónu, ktorý týmto nad mieru ostatných preferujete, túto naozaj nelogickosť tohto je možné chápať, a preto som použil toto oslovenie ako podnikateľský zámer. Ale ja rešpektujem to, že bývate v Banskej Štiavnici, že tam máte svoje aktivity, ale na druhej strane minister sa má správať tak, aby zastupoval a riadil celé Slovensko a rovnako aj tak  konal. Prosím, pochopte tento podnet ako podnet na nápravu jednej nelogickosti v tomto návrhu zákona. Určite odmietame celú reformu verejnej správy a reformu štátnej správy aj v tejto oblasti, v špecializovanej štátnej správe v oblasti sociálnych vecí, rodiny a služieb zamestnanosti, ale to bol len jeden partikulárny problém, ktorý som si z celého tohto celku dovolil vytiahnuť. Napriek tomu, že nesúhlasím s návrhom zákona ako celkom, dovoľte mi, aby som predniesol pozmeňujúci návrh k návrhu zákona o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov. Navrhujem, po prvé v prílohe č. 1 v tabuľke zoznamu sídel územných úradov štátnej správy v riadku č. 27, aby sa miesto sídla „Banská Štiavnica“ nahradilo miestom sídla „Žiar nad Hronom“, po druhé v prílohe č. 2 v tabuľke zoznamu územných obvodov územných úradov štátnej správy v riadku č. 27 aby sa nahradilo v prvom stĺpci sídlo územného úradu „Banská Štiavnica“ sídlom „Žiar nad Hronom“ a v druhom stĺpci sídlo územného obvodu územného úradu „okres Banská Štiavnica, okres Žiar nad Hronom, okres Žarnovica“ sídlom „okres Žiar nad Hronom, okres Žarnovica, okres Banská Štiavnica“. Uvedený pozmeňujúci návrh presúva sídlo územného úradu štátnej správy v oblasti sociálnych vecí, rodiny a služieb zamestnanosti z Banskej Štiavnice do Žiaru nad Hronom. Uvedené riešenie je podľa môjho názoru výhodnejšie tak z dôvodu polohy mesta Žiar nad Hronom v rámci obvodu, ako aj dlhoročnej histórie mesta ako administratívneho centra oblasti. Vážená ctená Národná rada, je to naozaj môj názor, ktorý som podal Národnej rade, a prosím vás, aby ste rešpektovali záujem väčšiny obyvateľstva, ktorá sa nachádza v tomto regióne a ktorá bude mať veľké problémy s vykonávaním svojich práv na týchto úradoch. A, prosím, k jednému argumentu, že sa vytvoria detašované pracoviská. Ešte nevieme, aké budú mať kompetencie, tak prosím tento argument už, pán minister, nepoužívajte. Ďakujem veľmi pekne. (Potlesk.) Z. Martináková, podpredsedníčka NR SR: Otváram možnosť prihlásiť sa s faktickými poznámkami. Uzatváram možnosť hlásiť sa s faktickými poznámkami. Pani poslankyňa Demeterová. M. Demeterová, poslankyňa: Vážený pán poslanec, patrím medzi poslancov v tejto snemovni, ktorí sa skutočne usilujú o to, aby koaliční aj opoziční poslanci spolupracovali. A už minule som vám dala, keď sme hovorili o návrhu zákona o výživnom, takú dobrú radu, že ak chcete dosiahnuť to, aby sa aj opozičné návrhy presádzali, aby ste zvolili správny spôsob podania tohto návrhu. Myslím si, že zasa tento spôsob nebol nejako správny, a chcem povedať, napriek tomu, že ja podporujem ten váš vecný návrh, aby to umiestnenie toho sídla bolo v Žiari nad Hronom. Z. Martináková, podpredsedníčka NR SR: Pani poslankyňa Sárközy.